**OBRAZLOŽENJE OPĆEG DIJELA FINANCIJSKOG PLANA**

Sukladno članku 36. Zakona o proračunu (NN 144/21) proračunski i izvanproračunski korisnici dužni su uz prijedlog financijskog plana izraditi i dostaviti obrazloženje općeg dijela financijskog plana. U ovom obrazloženju daje se opća slika financijskog plana kroz obrazloženje ukupnih prihoda, primitaka, rashoda, izdataka, prijenosa sredstava iz prethodne i u sljedeću godinu, u slučaju da isto postoji te stanje ukupnih i dospjelih obveza.

Proračunski korisnici koji svoj financijski plan unose u SAP sustav državne riznice (glave i RKP-ovi vidljivi u proračunu) obrazloženje općeg dijela financijskog plana unose u aplikaciju Proračunska obrazloženja, a uneseni podaci mogu se izvesti u format koji je prikladan za objavu. U ovom prilogu su dane upute o sadržaju obrazloženja.

Prijava na aplikaciju Proračunska obrazloženja provodi se preko Portala sustava državne riznice i to preko web adrese <http://drzavna-riznica.hr>. Prilikom odabira navedene web stranice prikazuje se Portal na kojem se treba odabrati opcija Proračunska obrazloženja. Nakon uspješne prijave na početnoj stranici aplikacije potrebno je u padajućem izborniku odabrati Obrazloženje proračuna – opći dio te unijeti obrazloženje istog. Unos se vrši na jednak način kao i obrazloženje posebnog dijela financijskog plana te je nakon unosa isto potrebno spremiti i zaključati.

Proračunski korisnici koji se u proračunu nalaze unutar zajedničkih glava (RKP-ovi koji nisu vidljivi u proračunu pojedinačno) obrazloženje općeg dijela financijskog plana moraju izraditi sami sukladno formatu i sadržaju danom u ovom Prilogu.

Obrazloženje općeg dijela financijskog plana korisnici izrađuju u word dokumentu, u fontu Times New Roman, veličina slova 12. U gornjem dijelu obrazloženja potrebno je navesti šifru i naziv korisnika, a obrazloženje se daje prema sljedećim kategorijama:

**PRIHODI I PRIMICI**

U ovom dijelu potrebno je obrazložiti ukupno planirane prihode i primitke. Iz obrazloženja prihoda mora biti razvidno iz kojih se izvora financiranja isti ostvaruju i u kojem iznosu se očekuje ostvarenje istih u narednom trogodišnjem razdoblju. Nadalje, ukoliko je došlo do promjena u odnosu na dinamiku iz prethodnih razdoblja na način da se pojedini prihodi povećavaju/smanjuju ili se očekuje novi prihod odnosno ukidanje postojećeg, isto je potrebno obrazložiti u ovom dijelu.

U slučaju da korisnik u svom financijskom planu planira primitke potrebno je obrazložiti o kakvom se zaduživanju radi, tko je davatelj zajma, razdoblje zajma te za koju namjenu će se isti utrošiti.

**RASHODI I IZDACI**

U ovom dijelu potrebno je obrazložiti ukupno planirane rashode i izdatke, na što se odnose oni najznačajniji te na što se odnose najveće promjene u odnosu na prethodno razdoblje. Također, potrebno je istaknuti najveće kategorije planiranih rashoda i izdataka, na koje se programe ili projekte odnose, jesu li sredstva primjerice planirana za provedbu nekog novog propisa ili mjere. Napominjemo da je u ovom dijelu potrebno ukratko izdvojiti samo najznačajnija sredstva, a detaljno obrazloženje po aktivnostima i projektima daje se u obrazloženju posebnog dijela financijskog plana.

**PRIJENOS SREDSTAVA IZ PRETHODNE I U SLJEDEĆU GODINU**

U ovom dijelu potrebno je obrazložiti prijenos sredstava iz prethodne ili u sljedeću godinu (donos i odnos), ukoliko korisnik ima planirane ove kategorije. Dakle, potrebno je obrazložiti o kojim se sredstvima radi te iz obrazloženja mora biti razvidno koji prihodi su i zašto ostali neutrošeni u prethodnom razdoblju i u koju svrhu se planiraju potrošiti. Na isti način potrebno je obrazložiti i sredstva koja se planiraju prenijeti u sljedeću godinu.

**UKUPNE I DOSPJELE OBVEZE**

U ovom dijelu svaki proračunski i izvanproračunski korisnik treba prikazati stanje ukupnih i dospjelih obveza korisnika na dan 31. prosinca prethodne godine i na dan 30. lipnja tekuće godine. Tražene podatke potrebno je iskazati na sljedeći način:

|  |  |  |
| --- | --- | --- |
|  | Stanje obveza na dan 31.12.2024. | Stanje obveza na dan 30.06.2025. |
| Ukupne obveze |  |  |
| Dospjele obveze |  |  |